text: Quant à merci furent venu,
   Tel raēnçon et tel treü
   Li rendirent comme lui plot ;
   Ne tout entour la terre n'ot
   Prince ne roi ne haut baron
   PageV01P046
   Ne fust en la subjection
   De Marcadigas et de lui.
   Trop longuement et à anui
   Vous tenroie, se recorder
   Vous vouloie et tout deviser
   Les emprises, les féreïs,
   Les batailles, les poigneïs,
   Les assaus ne les grans estours
   Des chastiaus, des viles, des tours,
   Les fuïrs ne les enchauciers,
   Les retours ne les raliiers
   Qui i furent, ains k'achevée
   Fust la guerre ne afinée.
   Je ne l'aroie pas conté
   En tout le plus lonc jour d'esté.
   Mais par Cléomadès avint
   Que la guerre à si fait chief vint.
   À paines vous recorderoie,
   Jà si pener ne m'en saroie,
   La valour qui en lui estoit
   Et adès i monteplioit.
  